 Anno Domini millesimo quadrigentesimo [quadringentesimo ] sexagesimo sexto, statuta sunt haec apud Cistercium quartadecima die mensis septembris, in eiusdem Ordinis Cisterciensis Capitulo generali. ORATIONES 1.   Pro beatissimo ac sanctissimo Domino nostro Domino… (*locus vacuus*) necnon… *etc. ut in anno* 1458. 2.   Praeterea pro christianissimo… *etc. ut in anno* 1461. 3.   Insuper pro burgensibus… *etc. ut in anno* 1449. 4.   Ceterum pro pace… *etc. ut in anno* 1449. 5.   Postremo pro felicis… *etc. ut in anno* 1449. [DIFFINITIO] GENERALIS 6.   Cum Ordo noster… *etc.* contributionem sex millium florenorum… *etc. ut in anno* 1449. [ALIAE DIFFINITIONES] 7.   Generale Capitulum quorumdam religiosorum et religiosarum indevotionem et negligentiam dolenter considerans, qui honorem Sanctae Trinitati debitum, et per nostros sacros patres tam solliciter et devote observatum et exhibitum, ad omnes  glorias  psalmorum in media pausa ultimi versus, secundum diffinitiones antiquas assurgendo, non exhibent, ipsam diffinitionem renovando, omnibus et singulis abbatibus in virtute sanctae obedientiae mandat et praecipit, quatinus hanc tam salutarem et honestam observantiam irrefragabiliter continuari faciant, in plenaria Ordinis potestate. 8.   Cum iuxta saluberrima nostri Ordinis statuta, uniformitas, tam in habitu quam in modo vivendi, in ipso Ordine teneatur, et in nonnullis dicti Ordinis monasteriis conversi, etiam in uno et eodem monasterio, quandoque diversorum colorum habitus deferant ; generale Capitulum huiusmodi abusum tollere volens, singulis monasteriis Ordinis praecipit, ordinat et mandat, quod uniformitas in habitu teneatur ad exemplar conversorum Cistercii, videlicet quod deferant cappas, tunica, caputia et caligas panni grisei. 9.   Capitulum generale toties graviter affligitur quoties aliqua in Ordine emergunt salutem animarum turbantia ; verum cum ad aures ipsius devenerit fratrem Ioannem Porteasne, Locicrescentis depositum abbatem, sic indebite vivendo egisse, quod temporale dicti monasterii irreparabili destructioni et ruinae appropinquet, et quod altius est dolendum, salus animarum, finis christianae religionis heu ! ibidem impeditur, regularis disciplina vitiatur, obedientia cassatur, continentia mergitur, et omnis virtus prope enervatur, Ordinis sententias excommunicationis de facto incurrendo, ipsum excommunicatum publicat et declarat. (*cf. ann. praec. n° 20*). 10.   Generale Capitulum semper ad Ordinis honorem et manutenentiam et vehementer cupiens augere et multiplicare viros litteratos et doctos, qui ipsum scientia et doctrina illuminare valeant, renovat omnes et singulas commissiones ad compellendum abbates ad mittendum scolares Parisiis et ad alias Universitates, praecipiendo ipsis commissariis per generale Capitulum et dominum Cisterciensem, s. th. pr., deputatis et in futurum deputandis, per poenas et censuras in eisdem diffinitionibus et commissionibus contentas, ut diligenter et viriliter in his omnibus iuxta desiderium patrum Ordinis se acquittent, cum plenaria Ordinis potestate. 11.   Capitulum generale praecipit abbatibus de Tribus fontibus, de Igniaco, de Signiaco, de Valle clara, de Valle regis, de Ellancio, de Bonofonte, et ceteris abbatibus vicinis civitati Remensi, quatinus expensis communibus viriliter et exacte prosequantur et defendant quamdam exactionem dictam calceata, quam contra Ordinis privilegia incolae civitatis Remensis ab eisdem exigere et extorquere nituntur. 12.   Generale Capitulum toto cordis affectu et in visceribus Christi monet et hortatur omnes et singulas Ordinis regulares personas, utriusque sexus et cuiuscumque gradus, dignitatis aut praeeminentiae fuerint, in Remensi et Coloniensi dioecesibus constitutis, quatinus pietatis et misericordiae intuitu, ad reparationem et relevationem monasterii de Molinis, Leodiensis dioecesis, penitus et totaliter destructi, manus porrigant adiutrices, aliis vero christifidelibus eleemosinas ad huiusmodi pie conferentibus, suffragia Ordinis misericorditer impartitur. 13.   Capitulum generale non sine gravi cordis amaritudine audiens et informatum de horribili et enormi crimine fratris Ioannis Andrea, monasterii de Stolp, Caminensis dioecesis, qui diabolice et maligno spiritu motus, nocte mulierem fornicariam monasterium praedictum intrantem homicidium perpetrando interfecit, quod tamen, quia asserit se zelo bono et ad removendum scandalum Ordinis fecisse, et ad Ordinis correctionem humiliter confugit, misericorditer sibi poenam conspiratorum in *Libello Diffinitionum* contentam imponit, illum ad domum remotissimam videlicet ad monasterium de Campo principum transmittendo, poena conspiratorum per omnia puniendum, nunquam de cetero ad ipsum monasterium suae primae professionis, in quo casum commisit, de cetero reversurum, eiusdem monasterii abbati de Campo principum districte praecipiendo quatinus eum ad professionem recipiat et sancte ipsum vivere faciat. 14.   Capitulum generale non modicum scandalizatum super irregulari modo vivendi fratris Iacobi Daruti, dudum religiosi monasterii de Lioncello, qui in detrimentum et denigrationem honoris Ordinis per saeculum evagando, sine abbate et pastore damnabiliter vivit, qui potius regi quam regere indigeret, curam praesumit habere et regimen ecclesiarum seu capellarum saecularium, sacramenta ecclesiastica ministrare non verendo ; quapropter ipsum praesens generale Capitulum eidem fratri Iacobo, in virtute sanctae obedientiae et sub excommunicationis latae sententiae poena, districte praecipit et mandat, ut indilate et sine mora post intimationem praesentis diffinitionis, ad aliquod Ordinis regulatum monasterium se transferat, ubi professionem faciet, totaliter saeculum relinquendo, quod nisi diligenter fecerit, praecipitur sub eisdem poenis abbati Aquaebellae, quatinus hanc diffinitionem exsequendo ipsum strictis carceribus usque ad plenam satisfactionem mancipet et detineat, seu mancipari et detineri faciat, in plenaria Ordinis potestate. 15.   Cum necessitate urgente, religiosi abbas et conventus de Fusniaco, anno Domini 1463, die 5 iulii vendiderint abbati et conventui de Ursicampo unam pretiosam et pulchram crucem auream sumptuose factam et operatam, cum libertate eam infra triennium redimendi, si facultas adesset, quo tempore novissime elapso, propter guerrarum maxima impedimenta, dictam redemptionem facere dicti Fusniacenses non potuerunt, quia praedictus contractus in restitutione temporis ad redimendi facultatem limitatus et taxatus contra caritatem et Ordinis amicitiam fraternam esse dignoscitur, benevole Capitulum ipsum cassat, irritat et annullat, volens et praecipiens per censuras Ordinis dictis abbati et conventui Ursicampi, ut quoties ipsi de Fusniaco summam pro venditione dictae crucis receptam restituant, dictam crucem eisdem etiam reddere et restituere teneantur, omni dilatione semota, tali tamen conditione adiecta, ut nullo tempore ipsi de Fusniaco ipsam crucem alienare, aut extra manum suam ponere possint vel audeant. 16.   Viso et diligenter examinato processu depositionis fratris Georgii Le Bourgeois, nuper abbatis monasterii Beatae Mariae de Moris, per dominum Claraevallis, s. th. pr., patrem abbatem immediatum eiusdem monasterii, factae, et appellationis super hoc ad hoc praesens generale Capitulum emissae, de qua se penitus et totaliter submisit eidem Capitulo et eius iurisdictioni, se referens processui domini Claraevallis super hoc facto, requirendo super suis forefactis misericordiam et veniam, ipsum generale Capitulum, matura deliberatione habita, sententiando declarat, diffinit et iudicat ipsum esse iuste et canonice depositum, eum tamen misericorditer recipiendo, rehabilitat ad omnes Ordinis actus legitimos, voces, gradus, officia, dignitates, etiam abbatiali inculsa [inclusa ] dignitate, dummodo in contrarium huius diffinitionis de cetero venire non praesumat. 17.   Generale Capitulum pio considerationis intuitu pericula praevidens, quae saepenumero in abbatum electionibus contingere possunt, his pro viribus remedium apponere cupiens, abbati de Sancta Cruce concedit, ut in sua generatione dumtaxat electionibus praesidens, omnes et singulas personas Ordinis eidem subiectas absolvere et rehabilitare possit et valeat ad eligendum, electionis beneficium obtinendum active et passive, in plenaria Ordinis potestate. 18.   Generale Capitulum contentatur, consentit et dispensat cum abbate de Misericordia Dei, Pictaviensis dioecesis, quatinus possit et valeat se transferre et transire ad monasterium de Albigniaco, et modernus abbas de Albigniaco similiter se transferre possit et valeat ad monasterium de Misericordia Dei, ibique quilibet ipsorum possit et valeat exsequi et exercere omnia et singula quae pertinent ad verum ius dignitatis abbatialis, et ipsis, sicut praemittitur, translatis praecipit et mandat idem generale Capitulum invirtute sanctae obedientiae, et sub poenis excommunicationis, religiosis amborum monasteriorum, quatinus eis indilate, vere et humiliter obediant prout eorum quemlibet tangit et tangere poterit, et eis professionem regularem faciant secundum formam statutorum Ordinis ; executionem huius diffinitionis abbati de Stella committendo, in plenaria Ordinis potestate. 19.   Generale Capitulum propter abusus varios, rebelliones et inobedientias procuratori Ordinis factas et alias rationabiles causas, revocat licentiam datam fratri Dominico, monacho de Casamari, manendi in quocumque studio vellet, committendo ipsum in plenam iusrisdictionem [iurisdictionem ] et dispositionem ipsius generalis in Curia romana Ordinis procuratoris. 20.   Generale Capitulum transitum fratris Pauli Falco, nuper professi in monasterio de Populeto, ad monasterium Sancti Bernardi extra muros Valentiae, auctoritate apostolica factum, gratum habet et validum, inhibendo moderno abbati de Populeto, ne super hoc ipsum molestare aut inquietare audeat. 21.   Generale Capitulum quemdam tractatum per praedecessores moderni abbatis de Theoloco, s. th. pr., contra Ordinis statuta per praedecessores moderni abbatis de Theoloco, s. th. pr., contra Ordinis statuta et sine licentia patris abbatis et Capituli generalis, ac in praeiudicium dicti monasterii, et in fraudem ultra medietatem iusti pretii, factum cum quodam Ioanne Martini, cassat, annullat et revocat, in plenaria Ordinis potestate. 22.   Per generale Capitulum districte praecipitur domino Morimundi, quatinus omni dissimulatione semota, omnimodam diligentiam faciat ad manutenentiam scolaris de Insula, studentis in collegio Sancti Bernardi Parisiensis, et eiusdem moderni lectoris bibliae ordinarii, in plenaria Ordinis potestate. 23.   Cum fratres Ioannes de Vendogrio, de Villalonga, et Ioannes de Plancholis, de Belloloco monasteriorum expresse professi, super iure per utrumque praetenso ad dignitatem abbatialem praedicti monasterii de Villalonga, pure plene et totaliter se submiserint ordinationi, dispositioni et determinationi praesentis generalis Capituli, renuntiantes omni appellationi futurae super hoc fiendae, ac omni iuri et occasioni per utramque partem praetensis, viso eorum processu et diligenter examinato, attentis et visis per partes hinc inde productis ex quo bulla apostolica pro parte dicti de Plancholis impetrata et per eum in hoc processu producta, expresse continet, quod eidem de dicto monasterio provideatur conditionaliter, et sub his verbis in forma videlicet : dummodo tempore datae praesentium eidem monasterio canonice provisum non existat, et clare constat et apparet per abbatem de Bonofonte, eiusdem monasterii patrem abbatem de consensu conventus fuisse eidem monasterio de Villalonga provisum de persona praefati fratris Ioannis de Vendogrio, diffinit, statuit et sententiat ipsum Capitulum generale, quod ipsi de Vendogrio sit et maneat verus et indubitatus abbas praedicti monasterii de Villalonga, dictam suam provisionem, institutionem et installationem approbando, ratificando et confirmando, silentium perpetuum alteri parti, sub censuris Ordinis, imponendo, in plenaria Ordinis potestate. 24.   Abbati de Boheriis per generale Capitulum districte, in virtute salutaris obedientiae et sub aliis sententiis et censuris Ordinis praecipitur, quatinus omni dissimulatione postposita, contribuat et conferat portionem imbursationis scolaris de Vaucellis usque ad triennium, quod similiter et vice versa pro uno de suis pro tanto tempore facere tenebitur abbas de Vaucellis ; executionem huius diffinitionis abbati de Fusniaco committendo, in plenaria Ordinis potestate. 25.   Ad idem, pro abbate de Vallibus in Ornesio, praecipitur abbati de Caroloco, et ad idipsum compellat abbas de Belloprato Metensi. 26.   Generale Capitulum statuit et ordinat ut contributiones consuetae dari et ministrari provisori studii Tolosani distribuantur et tradantur magistro Iacobo Guichardi, moderno provisori eiusdem studii, in subventionem et sustentationem expensarum quas ibidem facit, praecipiendo abbati per dominum Cisterciensem, s. th. pr., deputato, quicumque ille fuerit, quatinus illas sibi tradat seu tradi faciat. 27.   Capitulum generale quemdam tractatum passatum et factum per religiosas abbatissam et conventum de Belloloco, alias de Viniagolo, super quibusdam terris quae sunt de mensa traditis sine licentia et auctoritate patris abbatis et Capituli generalis, tamquam contra Ordinis statuta factum, et indebite passatum, in fraudem et laesionem dicti monasterii, revocat et annullat in plenaria Ordinis potestate, abbatissae dicti loci in virtute salutaris obedientiae et sub excommunicationis poena praecipiendo, quatinus hanc praesentem diffinitionem indilate debitae executioni demandari procuret. 28.   Cum Capitulum generale anno elapso contumacem et excommunicatum denuntiaverit et denuntiari fecerit fratrem Ioannem Porteasne, quondam abbatem monasterii Locicrescentis, idem Capitulum non intendit quod dicta contumacia sic in ipsum promulgata proveniat, aut in ipso locum habeat, occasione cuiusdam casus novitatis per ipsum alias ab officiariis illustrissimi principis domini ducis Burgundiae impetrati. 29.   Ordinationes in Angliae, per Ordinis reformatores ac ceteros patres in unum congregatis factas, generale Capitulum ratificat, confirmat et approbat, dummodo statutum domini Cistercii, s. th. pr., de solutione contributionum teneatur, videlicet quod una pars in reparationem Oxoniensem et pro conservatione privilegiorum ipsius Ordinis in dicto regno Angliae, et altera tribuatur Capitulo generali, praecipiendo collectoribus ad hoc deputatis, quatinus abbates dictas contributiones post requisitionem factam solvere renuentes, excommunicatos palam et publice denuntient, in plenaria Ordinis potestate. 30.   Attentis grandibus criminibus et inhonesta vita fratris Dominici de Lainseys, prioris monasterii Bolbonae ad gradum doctoratus conscendere anhelantis in Universitate Tolosana, praesens generale Capitulum eidem inhibet sub excommunicationis latae sententiae poena, quatinus ad praefatum doctoratus gradum minime ascendere praesumat absque generalis Capituli expressa licentia, etiam abbati suo sub eadem poena inhibens ne hoc idem quoquomodo ipsi religioso permittat, ac rogans dominos doctores ipsius Universitatis, ut ad hoc minime ipsum admittant, cuius diffinitionis executio abbati de Candelio in virtute salutaris obedientiae committitur. 31.   Praesens generale Capitulum praecipit et mandat priori Beatae Mariae de Bella aqua, quatinus citissime redimat iocalia sive vasa argentea reliquiis plena, atque librum tertiam partem bibliae continentem per se impignorata, atque priori et prioratui de Gratia Beatae Mariae pertinentia ipsaque priori de Gratia restituat et ad hoc faciendum per censuras Ordinis, per abbatem Caroliloci, s. th. pr., viriliter compellatur. SENTENTIAE 32.   Cum controversia mota fuisset inter abbatissam monasterii de Wastina occasione decimae de Tardinghen ex una, et Margaretam Lenfousseyr partibus ex altera, visis, auditis et diligenter examinatis utriusque partis iuribus, generale Capitulum per suam diffinitivam sententiam statuit et ordinat, quod mediam partem praefatae decimae vel ipsius valoris praefatae Margaretae singulis annis, quamdiu vitam duxerit in humanis, habeat et percipiat, et reliqua pars praefato monasterio de Wastina similiter percipiet et habebit. Datum sub sigillo Diffinitorum dicti Capituli, in praesentia venerabilium et in Christo nobis carissimorum de Pontigniaco et de Claravalle, de Karoliloco et de Laude monasteriorum abbatum, necnon dilectorum fratrum Ioannis de Divione, provisoris collegii Sancti Bernardi Parisiis, Ioannis de Roma cellerarii de Claroloco, Mathei Achier cellerarii de Laude, ac etiam Ioannis Desbeaux capitanei de Gilleyo, magistri Ioannis Lamberti, Remigii de Brut et Gerardi de Zulpenes, die sexta decima. 33.   Nos frater Hymbertus de Cistercio, s. th. pr., Thomas de Pontigniaco, s. th. bacc. form., Philippus de Claravalle, s. th. pr., Guillelmus de Morimundo, s. th. lic., Ioannes de Sancto Bernardo iuxta muros Valentinos, s. th. pr., et in Curia romana nostri totius Ordinis procurator generalis, monasteriorum abbates, commissarii per generale Capitulum ad infrascripta specialiter deputati, virtute cuiusdam diffinitionis ab ipso generali Capitulo emanatae, cuius tenor sequitur in haec verba : Nos frater Hymbertus, abbas Cistercii, ceterique Diffinitores, etc. generale Capitulum committit domino Cistercii, s. th. pr., de Pontigniaco, s. th. bacc. form., de Claravalle, s. th. pr., de Morimundo, s. th. lic., et de Sancto Bernardo iuxta muros Valentinos, s. th. pr., et in Curia romana nostri totius Ordinis procuratori generali monasteriorum abbatibus, quatinus processum motum sive controversiam motam occasione contendentium ad dignitatem abbatialem monasterii Beatae Mariae de Basyngwerk, Assavensis dioecesis, visis, auditis et diligenter prius examinatis utriusque partis iuribus, in villa Divionensi sententient, diffiniant et terminent, in plenaria Ordinis potestate. Datum sub sigillo Diffinitorum dicti Capituli die, mense, anno et loco supradictis. Notum fecimus universis praesentes litteras inspecturis, quod causam motam inter venerabiles patres fratrem Edmundum Thonebar, abbatem monasterii Basyngwerk, Assavensis dioecesis, ex una, et coabbatem nostrum monasterii de Bildewas, Conventrensis et Lichfeldensis dioecesium, patrem abbatem praefati monasterii Basyngwerk, ac Fratrem Richardum Kyrkeby, monachum professum monasterii de Conwey, de et super abbatiali dignitate praefati monasterii de Basyngwerk, partibus ex altera, quae coram praefato Capitulo generali in secunda instantia vertebatur, per hanc nostram diffinitivam sententiam decidimus, videlicet, Nos, praefati commissarii pro tribunali sedentes et solum Deum prae oculis habentes, per hanc nostram diffininitivam [diffinitivam ] sententiam, partibus hinc inde ad praemissa citatis et auditis, unanimiter et concorditer pronuntiavimus et pronuntiamus, declaravimus et declaramus, praefatum fratrem Edmundum Thonebar fuisse et fore verum et indubitatum abbatem praefati monasterii de Basyngwerk, oppresionesque [oppressionesque ] molestationes, vexationes et inquietationes sibi per praefatos patrem abbatem de Basyngwerk et fratrem Richardum Kyrkeby illatas fuisse et fore praesumptuosas, temerarias, et de facto ac nullius iuris, ordine servato, ipsisque patri abbati et fratri Richardo silentium perpetuum imponendum fore, et imponimus super vexationibus, molestationibus, oppressionibus et inquietationibus praefatis inhibentes sub excommunicationis latae sententiae poena praefato patri abbati, domino Henrico abbati de Bildewas, ne quamdiu vixerit, de visitatione, reformatione et provisione dicti monasterii de Basyngwerk ullatenus se intromittant, ipsosque praefatos patrem abbatem et fratrem Richardum in expensis occasione praemissorum factis condemnavimus et condemnamus, nobis aut domino Cistercii huiusmodi expensarum taxationem in posterum reservantes. Datum Divione in praesentia venerabilium et in Christo carissimorum de Aceyo, s. th. pr., de Charitate, de Laude, de Claroloco, de Vaucellis, de Longovado, monasteriorum abbatibus, necnon dilectorum filiorum Ioannis de Divione, provisoris collegii Sancti Bernardi Parisiis, magistri Ioannis Lesel, s. th. pr., et in eodem collegio regentis, ac etiam honorabilium et discretorum virorum domini Philiberti Lacheti et Ioannis Desbeaulx capitanei Gilleii, sub nostrorum appendice sigillorum, die 16 mensis septembris anno [M CCCC] LXVI. REHABILITATIONES 34.   Ad supplicationem et requestam abbatissae monasterii monialium Beatae Mariae Regalis, dicti de Maloduno, in dioecesi Parisiensi, misericorditer dispensat generale Capitulum cum sorore Coletta de Sancto Hylario, eiusdem monasterii professa, ut non obstante inhabilitate et infamiae nota, quam incurrit semel visa et reperta cum uno homine saeculari in dormitorio dicti monasterii, et alibi pluries cum illo et aliis infra septa eiusdem monasterii, super quibus salutarem sibi impositam poenitentiam devote et humiliter fecit et implevit, ad omnes Ordinis actus legitimos, gradus, honores, officia et dignitates, abbatiali seclusa, promoveri valeat et assumi. 35.   Ad idem, pro sorore Alienor, professa eiusdem monasterii, pro eisdem casibus, abbatiali dignitate seclusa. 36.   Ad idem, pro fratre Matheo Garsel, religioso professo monasterii de Longovillari, qui ex suspicione accusatus et punitus, quod fuisset in eodem monasterio cum quadam muliere suspecta, et quod exivit per unam fenestram, multas rebelliones et inobedientias Ordini et hiis praesidentibus faciendo, etiam abbatiali seclusa dignitate. 37.   Ad idem, pro fratre Thoma de Belvaco, religioso professo monasterii Caroliloci, qui inimici humanae salutis suadente versutia, bina vice monasterium proprium illicentiatus exeundo, et per saeculum una vice evagando apostatavit, habitu regulari semel dimisso, etiam abbatiali seclusa dignitate. 38.   Ad idem, pro fratribus Nicolao de Monasterio, Ioanne de Albocastro, Thoma de Hagennogia et Wandalino de Albocastro, ad supplicationem sui abbatis, quorum duo primi in contagio carnis et apostasia, habitu regulari non dimisso, alii duo propter carceris fractionem et apostasiam, habitu religionis non dimisso, seclusa abbatiali dignitate. 39.   Ad idem, pro fratre Ioanne de Sottingen, religioso professo monasterii de Porta, qui licentia non obtenta, illicentiatus exivit per mensem, extra morando, super quo salutarem egit poenitentiam. 40.   Ad idem, pro fratre Andrea, monacho de Cella angelorum, qui suadente generis humani inimico, apostatavit. 41.   Ad idem, pro fratribus Cauderon et Arnoldo Donet, professis monasterii de Laude, pro apostasia, eundo sine licentia contra Turcos. 42.   Ad idem, pro fratribus Ludovico de Firmitate Auculpi religiosis monasterii de Longoponte, primus pro fractione carceris et apostasia, et alius similiter. 43.   Ad idem, pro fratre Sebastiano Grandin, religioso de Boheriis, qui deposito regulari habitu, illicentiatus ivit contra Turcos. 44.   Ad idem, pro fratre Ioanne Cousin, religioso de Bonofonte, qui per spatium 24 annorum apostatavit. 45.   Ad idem, pro fratre Nicasio de Vinci, religioso de Fusniaco, pro apostasia octo dierum. 46.   Ad idem, pro fratre Ioanne Siquardi, monasterii Fontisfrigidi professo, pro simplici apostasia et unica, habitu regulari non dimisso. 47.   Ad idem, pro fratre Ponsardo Lupi, religioso de Cistercio, qui apostatavit per biennium et contra Ordinis statuta in romana Curia impetravit litteras domini cardinalis Hostiensis, ut ab Ordine esset exemptus, quibus litteris renuntiavit. 48.   Ad idem, pro sorore Agnete Methlerin, religiosa de Braella, pro contagio carnis, bino puerperio inde secuto. 49.   Ad idem, pro sorore Maria Cullerek, religiosa de Paraclito, pro carnis contagio, puerperio inde secuto. COMMISSIONES 50.   Audita lamentabili relatione facta per solemnem oratorem christianissimi domini nostri Francorum regis, et illustrissimi domini ducis Borbonii, super desolatione regiminis monasterii Septem fontium et personas eiusdem, generale Capitulum committit abbatibus de Fontemorum et de Nigrolacu coniunctim, quatinus quamcitius commode fieri poterit, ad ipsum monasterium personaliter accedentes, ibidem visitent, corrigant et reforment omnia et singula, quae ibidem invenerint corrigenda, emendanda et reformanda, in plenaria generalis Capituli potestate. 51.   Abbatibus de Blusecio [*Bledzovio*], Poznaniensis dioecesis, et de Novacella, et eorum cuilibet in solidum per generale Capitulum committitur decisio et determinatio controversiae et querelae ortae et motae inter abbatem et conventum monasterii de Obra, ex una, et abbatem monasterii Vagrovicensis, partibus ex altera, illis et eorum cuilibet per censuras Ordinis districte praecipiendo et mandando, quatinus partibus hinc inde auditis, ministrent brevis et bonae iustitiae complementum, et easdem querelas et controversias in bona Ordinis caritate diffiniant et terminent, et per eos diffinita, sententiata et ordinata, per partes realiter et cum effectu observari faciant, in plenaria Ordinis potestate. 52.   Generale Capitulum committit domino Cisterciensi, s. th. pr., potestatem confirmandi decretum electionis factae de persona fratris Ioannis Trovardi, religiosi de Fonteneto, ordinandi ad dignitatem abbatialem dicti monasterii, et terminandi totam difficultatem seu controversiam, quam movit et praetendit frater Ioannes de Baigneux, nuper abbas dicti monasterii contra dominum Claraevallis, s. th. pr., patrem abbatem eiusdem monasterii, quoad factum et modum procedendi suae depositionis. 53.   Abbati de Sancto Bernardo prope Valentiam, s. th. pr., generali in Curia romana procuratori, per generale Capitulum in virtute salutaris obedientiae, et sub poenis excommunicationis et aliis censuris Ordinis praecipit, quatinus diligenter, realiter et cum effectu compellat omnes et singulas Ordinis moniales in partibus Italiae, Lombardiae, seu aliis partibus vicinis, sub quibuscumque dominiis existant, ad portandum habitum Ordinis regularem, videlicet mantellum album et tunicam albam cum scapulari nigro, secundum communem Ordinis observantiam et eas ad bene et regulariter vivendum cogat, in plenaria Ordinis potestate. 54.   Eidem per generale Capitulum committitur, ut quamcitius commode poterit, ad monasterium monialium Sancti Spiritus extra muros Istenses se personaliter transferendo, processum suum ordinarium faciat super rebellionibus, contumaciis et inobedientiis abbatissae dicti monasterii, propter non solutionem subsidii ab Ordine sibi et monasterio suo impositi, etiam si opus sit, usque ad depositionem eiusdem inclusive, et si ad dictum monasterium monialium non sibi pateret tutus accessus, dictum suum processum facere possit in aliquo alio Ordinis monasterio propinquo, ceteraque hoc factum concernentia exerceat, in plenaria Ordinis potestate. 55.   Abbati de Campo principum praecipit generale Capitulum, quatinus per censuras Ordinis compellat fratrem Iacobum de Sancti Wandelino, professum monasterii de Valle Sanctae Mariae, alias Sturzbrun et nuper eiusdem abbatem, ad redeundum ad veram et plenam sui abbatis obedientiam, et super vita et moribus eiusdem fratris se diligenter et debite informet, et si eum lubricum et vitiosum in scandalum Ordinis viventem reperiat, prout fama currit, etiam corrigat et puniat illum, pensione sua privando et ad communem vitam monachorum reducendo, eumque ad aliud monasterium remotum transmittat, si informatione facta in ipso monasterio cum disturbio abbatis et religiosorum residere inveniat, sique illud monasterium reperit adeo depaupertatum, ut scolarem expensis monasterii in Universitate Heidelbergensi tenere non possit, illud ad hoc supportet et pro hoc anno excusatum teneat, et si ad idem monasterium sibi non sit tutus accessus, processum suum vocatis vocandis faciat in monasterio de Novocastro, vel de Uterina valle vicinis, in plenaria Ordinis potestate. 56.   Abbati de Vallecrescenti, per generale Capitulum committitur, quatinus diligenter et debite se informet super commoditate vel incommoditate cuiusdam tractatus facti et passati inter abbatem et conventum monasterii de Lioncello, et Guillelmum et Ioannem Morini fratres, prout in litteris super hoc confectis, quibus haec praesens diffinitio annectitur plenius continetur, et si ipsum tractatum utilem fore eidem monasterio repererit, generali Capitulo referat. 57.   Ad idem, domino Claraevallis, pro abbate et conventu de Rigniaco, cum Ioanne Prevost de Montgangnier, cum plenaria generalis Capituli potestate. 58.   Generale Capitulum committit domino Pontigniaci visitationem et reformationem omnium et singulorum monasteriorum suae generationis utriusque sexus, sibi tam mediate quam immediate subiectorum, in plenaria Ordinis potestate. 59.   Abbatibus de Castellariis et de Pinu, et provisori collegii Sancti Bernardi Parisiis, et eorum cuilibet in solidum, per generale Capitulum districte in virtute salutaris obedientiae, et sub poenis excommunicationis latae sententiae, praecipitur, quatinus cum generale Capitulum iam una vice viderit cedulam obligatoriam abbatis de Gratia Dei, de summa 30 scutorum auri per ipsum eidem collegio debitorum, quam tamen pluries debite et instanter requisitus solvere renuit et recusavit, unde tamen processibus quam in multis viagiis, hac occasione factis, maximas expensas idem collegium incurrit, Ordinis iurisdictione et iustitia in hoc laesa et contempta, dictum abbatem de Gratia Dei per censuras Ordinis moneant realiter et cum effectu cogant, astringant ad solvendum et satisfaciendum eidem collegio de dicta summa scutorum aureorum, alias ipsum publice et palam excommunicent, et excommunicatum declarari faciant, et ad valvas publicas affigi procurent, omnis oppositionis et appellationis obstaculo semoto, in plenaria Ordinis potestate. 60.   Abbatibus de Campo Mariae et de Campo veteri praecipit et mandat generale Capitulum, quatinus ad requestam reverendissimi domini archiepiscopi Coloniensis et illustris ac generosi domini Ioannis ducis Clivensis, intendant ad inclusionem et reformationem monasteriorum monialium, in eorumdem dominiis situatorum, in plenaria Ordinis potestate. 61.   Generale Capitulum districte praecipit et mandat sub poenis et censuris Ordinis magistri Iacobi Guichardi, s. th. pr., et provisori collegii Sancti Bernardi Tolosani, quatinus per easdem Ordinis censuras et omnes alias iuris et iustitiae vias, compellat abbates Bonifontis ad solvendum venerabili et honesto viro Petro Albi, mercatori Bellimontis, summam 50 scutorum auri, eidem mercatori per dictum abbatem, ut asserit, debitorum, in plenaria Ordinis potestate. 62.   Generale Capitulum committit abbati de Campo liliorum, dioecesis Pataviensis, visitationem et omnimodam reformationem monasterii monialium ad Sanctum Spiritum in Ybsa, cum potestate instituendi et destituendi, in capite et in membris, in spiritualibus et temporalibus, quae secundum Deum et Ordinis statuta, fuerint instituenda et destituenda ; de confessoribus quoque idoneis Ordinis, quoties expedierit, providendi, et si ipsum per mortem aut alias vacare contigerit, de persona Ordinis sufficienti et idonea, electione canonica vel alias, ipsi monasterio providendi, regulares personas semel quolibet anno, in foro conscientiae audiendi et eas ab omnibus et singulis casibus et excommunicationum sententiis etiam Capitulo generali specialiter reservatis absolvendi, computationes audiendi et eas approbandi seu reprobandi, in plenaria Ordinis potestate, praesentibus in suo vigore per decennium immediate sequens duraturis. 63.   Ad idem, de monasterio monialium ad Sanctum Nicolaum in Wienna extra muros, quod cum simili potestate et tempore commissum est abbati de Sancta Trinitate in Nova civitate. 64.   Capitulum generale committit abbati de Dargon, quatinus se debite et iuste informet de sententiis et irregularitatibus fratrum et religiosorum monasterii de Hudense, et ab eisdem sententiis et irregularitatibus, quas incurrerunt se iudicibus saecularibus subdendo, quantum iuris et iustitiae ordo permittit, absolvat et rehabilitet, in plenaria Ordinis potestate. 65.   Generale Capitulum praecipiendo committit abbati de Luzella, *etc. ut in anno* 1463, n° 94. 66.   Capitulum generale vult et praecipit abbati monasterii Morimundi, *etc. ut in anno* 1463, n° 95. 67.   Capitulum generale committit abbati de Alpibus, *etc. ut in anno* 1463, n° 96. 68.   Capitulum generale committit abbatibus de Lucella et de Capella, *etc. ut in anno* 1463, n° 102. 69.   Capitulum generale ordinat abbati de Campo principum, quatinus fratrem Paulum, quondam abbatem dicti monasterii, quem in carceribus propter sua demerita tenet, de dictis carceribus ad mitiores usque ad nutum dicti Capituli relevet intuitu pietatis, dum tamen inde non evadat. 70.   Per Capitulum generale abbati de Villari committitur, quatinus personaliter se transferat ad monasterium de Vaucellis, et fratres Ioannem Antonii et Ioannem Comittis, per abbatem Claraevallis de conspiratione convictos, qui praeterea carceribus fractis iniuriose minas in proprium suum abbatem dicti monasterii de Vaucellis iniecerunt, in plenaria Ordinis potestate, ut ceteris cedat in terrorem et exemplum ad remotissima, diversaque monasteria sine spe reversionis expellat et emittat. 71.   Capitulum generale committit abbatibus de Regalimonte, s. th. pr., et de Signiaco iudicibus, quatinus summarie et de plano sine magno strepitu terminent, decidant, et fine debito concludant controversias, processus seu lites, motos seu motas aut moveri paratos vel paratas, inter abbatem et conventum monasterii de Caroliloco ex una, et abbatem et conventum de Igniaco partibus ex altera, coram quibus commissariis convenient et comparebunt dictae partes in monasterio de Longoponte, per eos unanimiter ad iudicantiam sui processus sponte electo, ubi ex nunc coram ipsis commissariis praefatas partes citat praefatum generale Capitulum ad octavam diem post instans festum sancti Martini hyemalis, vel ad primam iuridicam immediate sequentem comparituras, et ut iuris fuerit processuras Ordinis, districte inhibendo ne dictos abbatem et conventum de Caroliloco trahat vel citet seu trahi vel tractari faciat coram quocumque iudice qui non sit de Ordine, quodque, sicut medio iuramento promisit, sui proprii monasterii sumptibus et expensis temporale monasterii Caroliloci, quod in manu regia procuravit, inde trahi faciat, et expensas contumaciae quam incurrit non comparendo coram commissario Capituli generalis et executionis inde secutae, rationabiliter refundat et solvat eisdem commissariis, praecipiendo ut partibus auditis ministrent brevis et bonae iustitae complementum, in plenaria Ordinis potestate. [DIFFINITIONES] SPECIALES 72.   Capitulum generale sub poenis inobedientiae et gravis punitionis praecipit fratri Yvoni Trousson, *etc. ut in anno* 1463, n° 103. 73.   Capitulum generale monet abbatem de Tribus fontibus, *etc. ut in anno* 1463, n° 97. 74.   Capitulum generale praecipit abbati de Belloprato, *etc. ut in anno* 1463, n° 99. 75.   Capitulum generale mandat et praecipit abbati et conventui monasterii de Fonte salutis, *etc. ut in anno* 1463, n° 100. 76.   Ad idem abbati et conventui monasterii de Albigniaco, *etc. ut in anno* 1463, n° 101. 77.   Abbatem monasterii Morimundi in Mediolanensi dioecesi, per procuratorem generalem Ordinis sufficienter ad Capitulum generale citatum, non comparentem neque per se neque per procuratorem, contumacem et excommunicatum idem generale Capitulum declarat et denuntiat ; et nihilominus quia per annum in contumacia remansit, missasque in ipsa contumacia persistens celebrare non formidans irregularitatem incurrit, idem Capitulum sua dignitate abbatiali privat et deponit, praecipiens eidem procuratori, quatinus praesentem diffinitionem executioni demandare non omittat, de novo abbate in ipso monasterio secundum statuta Ordinis providendo, in plenaria Ordinis potestate. 78.   Abbati de Cornu, Laudensis dioecesis, praecipitur per generale Capitulum sub poena depositionis, quatinus infra octo dies ab intimatione praesentis diffinitionis, gerat et suis religiosis gerere faciat regularem habitum secundum formam nostrae sacrae religionis, et in casu recusationis, procuratori Ordinis idem Capitulum praecipit et mandat, quatinus dictum abbatem de Cornu ab abbatiali dignitate amoveat et deponat, aliumque secundum Ordinis statuta instituat et admittat, in plenaria Ordinis potestate. 79.   Ad idem, de fratre Andrea de Gouffre, alias de Amblaniaco, olim abbate monasterii de Bonavalle, Viennensis dioecesis, citato per commissionem domini abbatis Firmitatis, vicegerentem domini abbatis Cistercii, ipsius monasterii patris abbatis. 80.   Ad idem, de abbate monasterii Calercii, ipsius monasterii patris abbatis [*sic*]. 81.   Abbatem de Schonowia per dominum Morimundi ad Capitulum generale citatum non comparentem, praefatum Capitulum generale contumacem et excommunicatum declarat et denuntiat, committitque idem Capitulum abbati de Campo principum, quatinus praefatum abbatem fore et esse contumacem et excommunicatum palam et publice denuntiet, ac puniat et corrigat religiosos ipsius monasterii rebelles ipsi domino Morimundi, secundum suorum exigentiam delictorum, incarceretque fratrem Ioannem de Staffelstein ad tempus, qui animo malevolo posuit in praefatum dominum Morimundi, eidem quamdam cedulam in manu tenentem violenter auferendo, et poenitentia peracta emittatur ad aliud Ordinis monasterium ad remotas partes, non reversurus inde absque generalis Capituli licentia et beneplacito ; insuper praefatum Capitulum sufficienter informatum de tepiditate et negligentia ipsius abbatis Schonowiae non providendo venerabili collegio in Heydelberga, prout ad ipsum spectabat, de provisore sufficiente et idoneo, occasione eiusmodi ipsum collegium in utroque regimine pergrande passum est detrimentum, dicti abbatis defectus supplere peroptans et ipsi collegio pro hac vice utilius providere cupiens, ipsi abbati de Campo principum praecipit et mandat, quatinus in ipso collegio provisorem instituat et ordinet venerabilem fratrem Ioannem Seyler, s. th. bacc., et in monasterio Fontis salutis professum, in plenaria ipsius Ordinis potestate. Insuper idem Capitulum, sinum misericordiae poenitentibus liberaliter aperiens, eidem abbati de Campo principum committit ut assumptis secum duobus vel pluribus abbatibus, abbatem Schonowagensem humili corde veniam postulantem et emendationis remedium promittentem, post poenitentiam debite peractam benigne tractet et absolvat ; et si supradictus frater Ioannes Seyler dictum provisoratus officium certis ex causis assumere noluerit, alium quemdam probum et idoneum loco eius instituat et promoveat, in plenaria Ordinis potestate. 82.   Generale Capitulum condolendo audiens quod quidam magister Ioannes Batoneti nuncupatus, utriusque iuris doctor, dicens se commendatarium in monasterio Bonarum vallium, Viennensi, virtute quarumdam litterarum apostolicarum vult se intromittere, contra nostri Ordinis privilegia, visitando et reformando certa monasteria generationis ipsius monasterii Bonaevallis ; idem Capitulum praefato magistro Ioanni commendatario praetenso inhibet sub excommunicationis latae sententiae poena, ne de cetero ad huiusmodi monasteria visitandum et reformandum se quoquomodo intromittat, omnibus et singulis dictae generationis abbatibus et abbatissis sub poena depositionis, et religiosis eorumdem sub gravibus Ordinis censuris prohibens, ne quovismodo praefato commendatario praetenso visitare aut praefata monasteria reformare volendo obediant, faveant, auxilium vel favorem praestent, quinimo si temerarie sententiis aut aliis poenis eos plecti vellet huiusmodi refutationis occasione, ad generale Capitulum aut ad Sanctam Sedem Apostolicam provocent et appellent, declarando sententias per eum latas aut ferendas nullius vigoris aut momenti fore. 83.   Praesens generale Capitulum statuit et ordinat quod, ex quo abbas Signiaci iam per triennium contulit portionem imbursationis scolaris de Ellancio, quod etiam ipse de Signiaco de cetero per tantum temporis scolarem de suo proprio monasterio teneat cui similiter mediam partem imbursationis praefatis de Ellancio et suum monasterium administrare teneantur, omni dilatione semota et ad ipsum ad hoc compellendum per censuras Ordinis et alias iuris et iustitiae vias, committit abbati de Igniaco, in plenaria Ordinis potestate. ELECTIONUM CONFIRMATIONES 84.   Electionem, promotionem et installationem de persona fratris Ludovici Le Baudoul, alias de Tornaco, religiosi professi de Fusniaco, ad dignitatem abbatialem ipsius monasterii, per abbatem Claraevallis, patrem abbatem dicti monasterii factas, tamquam canonicas, prout in decreto… *etc.* confirmat. 85.   Ad idem, pro fratre Petro de Aubentono, religioso professo monasterii de Bonofonte, ad dignitatem abbatialem dicti monasterii, per abbatem Signiacensem, patrem abbatem eiusdem monasterii. 86.   Ad idem, pro fratre Georgio, religioso professo et nuper suppriore monasterii Beatae Mariae de Alderspach, Pataviensis dioecesis, ad dignitatem abbatialem eiusdem monasterii, per abbatem Ebracensem, patrem abbatem immediatum eiusdem monasterii. 87.   Ad idem, pro fratre Ioanne Hachart, religioso professo monasterii Beatae Mariae de Altofonte, ad dignitatem abbatialem dicti monasterii, per abbatem Claraevallis, s. th. pr., eiusdem monasterii patrem abbatem immediatum. 88.   Ad idem, pro fratre Mathia Wittecerp, monasterii de Walkenrede, Maguntinensis dioecesis, expresse professo, et nuper priore, ad dignitatem abbatialem dicti monasterii, per abbatem Morimundi, ex commissione et plenaria auctoritate Capituli generalis. 89.   Ad idem, pro fratre Antonio Regis, monasterii Beatae Mariae de Altochristo [Altocristo], Lausannensis dioecesis, expresse professo, ad dignitatem abbatialem praefati monasterii, per abbates de Altaripa et de Thela, commissarios domini Claraevallis, s. th. pr., patris abbatis immediati eiusdem monasterii. 90.   Ad idem, pro fratre Egidio Limborg, religioso professo monasterii Beatae Mariae de Valle Dei, Leodiensis dioecesis, et eiusdem loci nuper bursario, ad dignitatem abbatialem dicti monasterii, per abbatem Vallis Sancti Lamberti, commissarium domini Claraevallis, s. th. pr., patris abbatis immediati eiusdem monasterii. 91.   Ad idem, pro fratre Ioanne Stantenat, religioso monasterii Beatae Mariae de Lucella, et eiusdem monasterii subcellerario, ad dignitatem abbatialem dicti monasterii, per dominum abbatem Morimundi, commissarium cum plenaria potestate Capituli generalis. 92.   Ad idem, pro fratre Adam, nuper abbate de Altofonte, ad dignitatem abbatialem monasterii de Tribus fontibus, per dominum abbatem Claraevallis, s. th. pr., promoto et installato, patrem abbatem immediatum eiusdem monasterii. 93.   Ad idem, pro fratre Ioanne Bacquelier, religioso professo monasterii de Moris, et nuper priore eiusdem monasterii, ad dignitatem abbatialem dicti monasterii, per dominum Claraevallensem, s. th. pr., patrem abbatem eiusdem monasterii. 94.   Ad idem, pro fratre Ioanne Buchen, monasterii de Porta, Nuemburgensis dioecesis, expresse professo, ad dignitatem abbatialem praefati loci, per dominum Morimundi, commissarium Capituli generalis. 95.   Ad idem, pro fratre Ioanne Sindring, religioso professo monasterii de Speciosa valle, ad abbatialem dignitatem ipsius monasterii, per abbatem de Caesarea, patrem abbatem immediatum eiusdem monasterii. 96.   Ad idem, pro fratre Ioanne de Roseyo, religioso professo monasterii de Sigilleriis, Trecensis dioecesis, ad abbatialem dignitatem eiusdem monasterii, per promotionem et installationem abbatis de Ioayaco, patris abbatis immediati eiusdem monasterii. DISPENSATIONES 97.   Generale Capitulum misericorditer et benigne dispensat cum abbate de Igniaco, ut suos religiosos, et alios per dominum Claraevallensem, s. th. pr., et per dominum episcopum Cenomanensem, sibi commissos vel committendos, pro semel ab omnibus irregularitatibus, excommunicationibus et sententiis et aliis casibus generali Capitulo et domino Cistercii reservatis, possit et valeat in foro conscientiae absolvere, et novitios infra annum probationis, dummodo residuo temporis sui renuntiare voluerint et aetatem habeant legitimam, munus benedictionis impertiri. 98.   Ad idem, pro abbate Frigidimontis et suis ; abbate Caroliloci et suis ; de Longoponte et de Belloprato Belvacensi. 99.   Generale Capitulum misericorditer dispensat cum fratre Ioanne, Populeti quondam monacho expresse professo, quatinus in aliquo alio Ordinis regulato monasterio, ubicumque benevolum invenerit receptorem, profiteri et vota sua Domino Deo reddere et solvere valeat. 100.   Generale Capitulum attentis et consideratis litibus, discordiis et processibus factis per fratrem Gerardum, abbatem de Castellione, in prosecutione sui iuris ad dignitatem abbatialem dicti monasterii, dehinc ad decennium moderatur et reducit suas contributiones ad quatuor florenos pro quolibet anno. 101.   Idem Capitulum generale attentis paupertate, penuria et desolationibus monasterii Sancti Martini, Astoricensis dioecesis, intuitu pietatis, relaxat contributiones eiusdem monasterii ad summam septem ducatorum pro quolibet anno, dehinc usque ad quatuordecim annos inclusive. 102.   Generale Capitulum misericorditer agere desiderans cum abbate et conventualibus personis monasterii de Ierusalem in Frisia, abbatibus monasterii de Clarocampo, de Floricampo et de Sancto Bernardo in Aedwert, et cuilibet eorum plenariam confert potestatem et auctoritatem praefatum abbatem de Ierusalem, ac omnes et singulas praedicti monasterii regulares personas in foro conscientiae audiendi, et eas ab omnibus reservatis, cum poenitentia salutari absolvendi, ac cum ipsis super irregularitatibus, si quas contraxerint immiscendo se divinis aliqua sententia innodati, dispensandi in ipsius Ordinis plenaria potestate. 103.   Ad idem, pro abbate et personis regularibus monasterii Altaecumbae pro semel et in sua generatione. 104.   Ad idem, pro monialibus monasterii Sancti Spiritus extra muros Uttlause (?). 105.   Propter paupertatem, desolationem et inopiam monasteriorum de Igniaco, de Signiaco, de Valle regis, et de Bonofonte, generale Capitulum eis misericorditer et benigne concedit ut simul teneant unum scolarem Parisiis in collegio Sancti Bernardi, ad scientiam et bonos mores bene dispositum, ipsis in virtute sanctae obedientiae, et sub excommunicationis poena districte praecipiendo, quatinus super hoc ad invicem concordantes, unum ad hoc dispositum cum bonis et sufficientibus provisionibus ad idem collegium, omni dilatione et excusatione semota, transmittant, alias contra eos et eorum quemlibet procedetur secundum formam et tenorem commissionum per idem Capitulum iam super hoc confectarum, in plenaria Ordinis potestate. COMMISSIONES 106.   Contumacem et excommunicatum denuntiat generale Capitulum abbatem de Silvanesio, citatum per abbatem de Mansiade, ipsius monasterii immediatum patrem abbatem, per se vel alium minime comparentem, et nihilominus quia dictus abbas inventus est culpabilis de causa mortis fratris Ioannis Salvanlus [Salvanius ] dicti monasterii religiosi, qui in districtissimis carceribus ipsum absque causa longo tempore in compedibus lineis et ferreis mancipavit sic durissime tractando, aut tractari faciendo, quod in ipsis carceribus cum magna pietate mortuus repertus est, idem Capitulum praefatum de Silvanesio a sua abbatiali dignitate deponit et tamquam homicidam reputat, praecipitque dicto patri abbati ipsius monasterii, quatinus ipsum carceribus mancipet, et detineat usque ad nutum Capituli generalis, dicto monasterio de novo abbate secundum Ordinis statuta providendo. 107.   Per generale Capitulum committitur abbatibus de Altasilva et de Villerio, Metensis dioecesis, et eorum cuilibet per se et in solidum, quatinus si eis constiterit legitime quod abbas et conventus monasterii de Pomerio teneantur annis singulis monasterio Belliprati in duabus carucis vini legalis, et de ipsius debiti possessione ipsos abbatem et conventum monasterii praefati de Pomerio, ad satisfaciendum et solvendum dictis de Belloprato viriliter per Ordinis censuras coerceant et compellant, in plenaria Ordinis potestate. 108.   Generale Capitulum committit domino Cistercii, de Pontigniaco, de Claravalle, de Morimundo et de Sancto Bernardo iuxta muros Valentiae monasteriorum abbatibus, quatinus processum motum sive controversiam ortam occasione contendentium ad abbatialem dignitatem in monasterio de Basingelbert, visis, auditis et diligenter prius examinatis utriusque partis iuribus, in Divione sententient, terminent et diffiniant, in ipsius Ordinis plenaria potestate. 109.   Committit generale Capitulum abbati monasterii de Dalon, quatinus per censuras Ordinis compellat abbatem monasterii Beatae Mariae de Petrosa ad recipiendum fratrem Bernardum de Borellis religiosum suum, et cum aliis religiosis suis caritative tractandum, in plenaria ipsius Ordinis potestate. 110.   Generale Capitulum praecipit et mandat domino Claraevallensi, s. th. pr., quatinus quamprimum poterit, se informet de vita et moribus fratris Symonis Evrardi, religiosi monasterii de Fonteneto, et si per debitam informationem invenerit praefatum fratrem Symonem fore et esse culpabilem et inhoneste se gerentem, ipsum secundum suorum exigentiam delictorum puniat et corrigat sic quod ceteri metum habeant, cassando et annullando pensionem alias sibi per Ordinem assignatam et concessam, aut ipsam sic moderando quod summam in statutis Ordinis pro sponte cedentibus et benemeritis designatam non excedat, et nihilominus ipsum fratrem Symonem compellat viriliter et exacte ad commorandum in monasterio suo, et non alibi, eidem iniungendo quod missas ordinarias ibidem celebret aut celebrari faciat, et ecclesiam humiliter et devote frequentet, aliis suis fratribus exemplum salutare ostendendo. 111.   Committit generale Capitulum dominis de Pontigniaco et de Morimundo monasteriorum abbatibus, quatinus hic propriis diebus in villa Divionensi diligenter videant et examinent quemdam processum deductum coram abbatibus de Regalimonte, s. th. pr., et de Valle Nostrae Dominae, inter priorem de Penthemonte ex una, et fratrem Ioannem Douchin partibus ex altera, in quo erat appellatum ad generale Capitulum, coram quibus de Pontigniaco et de Morimundo producant ipsae partes quidquid voluerint producere, et ministrent eis celeris et bonae iustitiae complementum, in plenaria Ordinis potestate. 112.   Visitationem et reformationem monasteriorum provinciae Saltzburgensis, ac etiam in toto dominio illustrissimi principis domini Ludovici ducis Bavariae in Landshberg commorantis, utriusque sexus, generale Capitulum quamplurimum desiderans, abbati de Campo principum benigne committendo praecipit et mandat, quatinus ad omnia et singula monasteria in praefata provincia consistentia quoties toties necesse fuerit personaliter accedat, in eisdem visitando, reformando, corrigendo et destituendo omnia et singula quae invenerit visitanda, reformanda, corrigenda et destituenda, in capitibus et in membris, in spiritualibus et temporalibus, abbates quoque et officiarios praedictorum monasteriorum per censuras Ordinis ad solvendum contributiones viriliter et exacte compellat, necnon et singulas utriusque sexus praedictorum monasteriorum regulares personas in foro conscientiae audiat et ab omnibus peccatis, casibus et excommunicationum sententiis ipsi Capitulo specialiter reservatis, cum poenitentia salutari semel quolibet anno absolvat, ac dispenset super irregularitatibus inde contractis, apostatas quoque et alias regulares personas Ordinis honorem denigrantes detineat, aut sic puniat secundum suorum exigentiam delictorum, quod aliis cedat in exemplum ; et generaliter omnia et singula circa praemissa et ea tangentia agat et faciat, quae agere et facere posset idem Capitulum generale, invocato ad hoc, si opus fuerit, quorumcumque iudicum ecclesiasticorum vel saecularium auxilio et favore, sumptibus et expensis rationabilibus praefatorum monasteriorum, procurentque praefati abbates ipsi commissario in suis agendis salvum conductum. 113.   Abbati de Igniaco per generale Capitulum committitur, ut quam citius commode poterit, ad monasterium de Longoponte se personaliter transferat et se diligenter et debite informet de vita, conversatione et moribus fratris Iacobi de Meldis, nuper ipsius monasterii abbatis, et si ipsum repererit tam luxuriose in scandalum Ordinis viventem, et quamdam mulierem uxoratam quam a longo tempore in maximam sui et Ordinis infamiam tenuit, et fuit nuper secum in eodem monasterio de nocte reperta, illum per duros carceres et alias puniat per dimissionem ab eodem monasterio et privationem suae pensionis, in plenaria Ordinis potestate. 114.   Abbatibus de Tribus fontibus, de Igniaco et de Longovado, et eorum cuilibet per se et in solidum, praesens generale Capitulum committit, quatinus omnes et singulas Ordinis personas utriusque sexus et earumdem monasteriorum, seu quaecumque loca, quas et quae per testes fide dignos, litteras obligatorias, acta seu alia legitima documenta invenerint domino Claraevallis, suoque monasterio debite teneri obligatas sive obligata, sive quaecumque eorumdem bona detinentes aut indebite occupantes, tam in pecuniarum summis, redditibus seu quibuscumque aliis bonis aut debitis, ad eisdem plenarie et realiter satisfaciendum adstringant et compellant, in plenaria Ordinis potestate. 115.   Ad idem, abbatibus de Regalimonte, s. th. pr., de Longoponte et de Vallibus Sernaii, et eorum cuilibet in solidum, pro abbate et conventu Beatae Mariae Caroliloci. 116.   Ad idem, abbatibus de Caroliloco, de Regalimonte, s. th. pr., tam coniunctim quam divisim, de Ioyaco et de Vallelucenti, pro abbate et conventu Pruliaci [Prulliaci]. 117.   Ad idem, abbatibus de Claravalle, de Caroliloco et de Regalimonte, s. th. pr., tam coniunctim quam divisim, pro prioratu de Gratia Beatae Mariae. 118.   Abbatibus de Misericordia Dei, de Cadunio et de Gratia Dei, et eorum cuilibet praecipit et mandat generale Capitulum, quatinus fratrem Ioannem Maillot, suis criminibus et perversis moribus Ordinis honorem plurimum denigrantem, ubicumque repererint, capiant aut capi faciant, eum districtis carceribus mancipando aut taliter puniendo, quod de bona iustitia meritum apud Deum reportare valeant. 119.   Generale Capitulum praecipit et mandat abbati monasterii de Insula Barrensi, quatinus compellat per censuras Ordinis abbatem de Castellione ad solvendum summam 33 flor. 14 solid. 10 denar. cellerario Claraevallis, ratione quarumdam expensarum factarum in prosecutione ipsius monasterii Castellensis, in plenaria Ordinis potestate. CONFIRMATIONES TRACTATUUM 120.   Tractatum passatum, initum et concordatum inter abbatem et conventum monasterii de Longovado ex una, et Nicolaum Carnot ex altera partibus, prout in litteris huiusmodi tractatus super hoc confectis, quibus haec praesens diffinitio est annexa plenius continetur, attenta in hoc maxima dicti monasterii utilitate, secundum sui formam et tenorem generale Capitulum confirmat, approbat et ratificat. 121.   Ad idem, pro abbate et conventu de Caroliloco et quosdam habitatores de Bonheyo, in litteris, sententiis et tractatibus super hoc confectis, quibus haec praesens diffinitio annexa est, nominatos, et prout in eisdem plenius continetur, secundum sui formam et tenorem. 122.   Tractatum passatum, initum et concordatum inter abbatissam et conventum monasterii monialium Beatae Mariae de Ponte Nostrae Dominae, Meldensis dioecesis, cum venerabili et scientifico viro magistro Ioanne de Badovilier, notario et secretario domini nostri Francorum regis et suae camerae computorum Parisiensis grephario, super alienatione et venditione cuiusdam plateae seu masurae Parisiis sitae in vico Billetarum, eidem monasterio pertinentis, et retentione quatuor solidorum parisiensium annui et perpetui redditus non redimibilis super dicta platea, tamquam eidem monasterio utilem, prout per litteras abbatis Caroliloci, s. th. pr., ad hoc per dominum Cisterciensem, s. th. pr., patrem abbatem dicti monasterii de Ponte, constat et apparet, prout patet per litteras dicti tractatus dictorum domini Cisterciensis et abbatis Caroliloci ad hoc commissi, quibus praesens diffinitio annectitur, secundum sui formam et tenorem generale Capitulum ratificat, confirmat et approbat, in plenaria Ordinis potestate. 123.   Si pia mater charitas ad frequenter cadendo peccantes superiorum mentes ad misericorditer indulgendum et remittendum communiter trahere soleat, merito ad illos affingi debet mens humana, quorum vita, mores et conversatio plurimum proximis proficiunt, praesens igitur generale Capitulum sufficiener [sufficienter ] informatum de honesta morum conversatione fratris Iacobi de Rupe, moderni abbatis de Misericordia Dei, Pictaviensis dioecesis, et bona in spiritualibus et temporalibus administratione, uberiores fructus bonorum operum, ab eo de cetero sperans, ipsum rehabilitat ab omni inhabilitatis et infamiae nota, quam praeteritis temporibus usque ad praesens incurrere potuit et maxime a carnis contagio, si quod forte contraxit, licet inde non fuerit accusatus neque convictus, sed forte bene suspicionatus, ut praemissis non obstantibus ad omnes Ordinis gradus, actus legitimos, voces, honores, beneficia, administrationes et dignitates, etiam abbatiali inclusa, iam habitos vel habitas tenere, et ad non habitos, vel non habitas promoveri valeat et assumi ; districtissime in virtute salutaris obedientiae ac sub excommunicationis poena omnibus eiusdem Ordinis regularibus personis et maxime dicti sui monasterii, ne sibi super commissis suis huiusmodi delictis quidquam improperent, seu hanc gratiam aegre ferant, sed ipsa plene et libere eum uti et gaudere pacifice faciant et permittant. Iterum similem in forma rehabilitationem habuit anno sequenti M CCCC LXVII. 